

**02 martie 2022**

**COMUNICAT DE PRESĂ**

***APIA primește Cereri de plată aferente anului 2022 pentru schema de ajutor de stat „Servicii de silvomediu, servicii climatice și conservarea pădurilor”***

Agenția de Plăți și Intervenție pentru Agricultură (APIA) informează potențialii beneficiari că **primește Cereri de Plată** **pentru Schema de ajutor de stat *„Servicii de silvomediu, servicii climatice și conservarea pădurilor”*** aferentăMăsurii 15, SubMăsura 15.1 „Plăți pentru angajamente de silvomediu”, din cadrul Programului Național de Dezvoltare Rurală 2014-2020.

*”România deține una dintre cele mai mari suprafețe de păduri virgine din Europa cu o biodiversitate extraordinară și facem eforturi pentru ca lucrurile să rămână așa. Prin acestă schemă de ajutor de stat vizăm tocmai compensarea pierderilor de venit și a costurilor suplimentare suportate de deținătorii de terenuri forestiere, care încheie angajamente voluntare pe o perioadă de 5 ani, în sensul prestării de servicii de silvomediu, servicii climatice și conservarea pădurilor”* a declarat ministrul agriculturii, domnul Adrian CHESNOIU.

În conformitate cu prevederile OMADR nr. 49/28.02.2022, Cererile de plată se depun la Centrele județene ale APIA, **până la data de 17 iunie 2022**, de către **beneficiarii care au depus Cereri de sprijin în cadrul sesiunilor 2/2019, 3/2020 și 4/2021**.

**Cererile de plată pot fi depuse și după data de 17 iunie, respectiv până la data de 11 iulie 2022 (inclusiv), cu o reducere de 1% pentru fiecare zi lucrătoare**, a sumelor la care beneficiarul ar fi avut dreptul, dacă cererea de plată ar fi fost depusă până la data de 17 iunie 2022 (inclusiv).

Formularele de modificare a cererilor de plată pot fi depuse, fără aplicarea de penalități, până la data de 4 iulie 2022 (inclusiv). În perioada 5 – 11 iulie (inclusiv) se pot depune cu o reducere de 1% pentru fiecare zi lucrătoare a sumelor aferente anului de angajament pentru utilizarea efectivă a suprafeței în cauză.

Dosarul cererii de plată trebuie să cuprindă documentele specificate în capitolul IV din Formularul - tip de cerere de plată pentru anul 2022.

În contextul actual privind epidemia de Coronavirus pe teritoriul României, conform legislației, pe perioada stării de alertă, **depunerea cererii de plată se poate realiza la Centrele APIA, fără prezența fizică a beneficiarilor, prin mijloace electronice.**

Informaţii detaliate pentru accesarea Schemei de ajutor de stat ***„Servicii de silvomediu, servicii climatice și conservarea pădurilor”*** se regăsescpostate pe site-ul APIA [**www.apia.org.ro**](http://www.apia.org.ro), la adresa: <http://www.apia.org.ro/ro/directia-masuri-de-sprijin-i-iasc/masuri-delegate-din-pndr>.

**SERVICIUL RELAŢII CU PUBLICUL ŞI COMUNICARE**